

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ Ո Ւ Մ**

18 հունիսի 2020 թվականի N 1030 - Ն

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2016 ԹՎԱԿԱՆԻ

ՄԱՅԻՍԻ 5-Ի N 492-Ն ՈՐՈՇՄԱՆ ՄԵՋ ՓՈՓՈԽՈՒ­ԹՅՈՒՆՆԵՐ

ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ

--------------------------------------------------------------------------------------------------

Համաձայն «Մարդկանց թրաֆիքինգի և շահագործման ենթարկված անձանց նույնացման և աջակցության մասին» Հայաստանի Հանրապետության օրենքի 25-րդ հոդվածի 3-րդ մասի և «Նորմատիվ իրավական ակտերի մասին» Հայաստանի Հանրա­պետության օրենքի 33-րդ հոդվածի՝ Հայաստանի Հանրապետության կառավարությունը ո ր ո շ ու մ է.

1. Հայաստանի Հանրապե­տության կառավարության 2016 թվականի մայիսի 5-ի «Մարդկանց թրաֆիքինգի և շահագործման հավանական զոհերին, զոհերին և հատուկ կատեգորիայի զոհերին «Մարդկանց թրաֆիքինգի և շահագործման ենթարկված անձանց նույնացման և աջակցության մասին» Հայաստանի Հանրապետության օրենքով նախատեսված աջակցության տրամադրման կարգը և չափերը սահմանելու մասին» N 492-Ն որոշման մեջ կատարել հետևյալ փոփոխություններն ու լրացումները՝

1) որոշման վերնագրում, որոշման 1-ին կետում և որոշման հավելվածի վերնագրում «և չափերը» բառերը փոխարինել «, չափերը, ինչպես նաև աջակցության և պաշտպանության նպատակով հատուկ կատեգորիայի երեխա զոհերի ուղղորդման ընթացակարգը» բառերով.

2) որոշման հավելվածը վերնագրից հետո լրացնել հետևյալ բառերով.

«I. ԱՋԱԿՑՈՒԹՅԱՆ ՏՐԱՄԱԴՐՄԱՆ ԿԱՐԳԸ ԵՎ ՉԱՓԵՐԸ».

3) որոշման հավելվածի 7-րդ կետը շարադրել հետևյալ խմբագրությամբ.

«7. Թրաֆիքինգի զոհերին սոցիալ-հոգեբանական վերականգնողական ծառայու­թյուն­­ներ մատուցող հասարակական կազմակերպություններին դրամաշնորհը տրամադրվում է Հայաստանի Հանրա­պետության պետական բյուջեի կատարումն ապահովող՝ Հայաստանի Հանրա­պետության օրենսդրությամբ սահմանված կարգով: Թրաֆիքինգի զոհերին սոցիալ-հոգեբանական վերականգնողական ծառայություններ մատուցող հասարակական կազմակերպությունն ընտրվում է Հայաստանի Հանրապետության կառավարության 2015 թվա­կանի հուլիսի 30-ի N 851-Ն որոշմամբ սահմանված կարգով: Նախարարության և կազմա­կերպության միջև կնքվում է դրամաշնորհի տրամադրման պայմանագիր՝ Հայայստանի Հանրապետության կառավարության 2003 թվականի դեկտեմբերի 24-ի N 1937-Ն որոշ­մամբ սահմանված կարգին համապատասխան:».

4) որոշման հավելվածի 8-րդ կետն ուժը կորցրած ճանաչել.

5) ո­րոշման հավելվածի 9-րդ կետում «սուբսիդիայի» բառը փոխարինել «դրամա­շնորհի» բառով.

6) հավելվածը լրացնել հետևյալ բովանդակությամբ նոր՝ II գլխով.

«II. ԱՋԱԿՑՈՒԹՅԱՆ ԵՎ ՊԱՇՏՊԱՆՈՒԹՅԱՆ ՆՊԱՏԱԿՈՎ ՀԱՏՈՒԿ ԿԱՏԵ­ԳՈՐԻԱՅԻ ԵՐԵԽԱ ԶՈՀԵՐԻ ՈՒՂՂՈՐԴՄԱՆ ԸՆԹԱՑԱԿԱՐԳԸ»:

48. Հատուկ կատեգորիայի երեխա զոհերի ուղղորդման (այսուհետ՝ ուղղորդում) նպա­տակն է երեխայի հնարավոր շահագործման դեպքերի նախականխումը, կանխարգե­լումը և բացահայտումը, ինչպես նաև նրա պաշտպանությունը՝ տեղեկությունների փոխանց­ման, փոխանակման, ստացված տեղեկությանն արագ արձագանքման, տուժողների նույնացման և աջակցության միջոցառումների կազմակերպման միջոցով:

49. Ուղղորդման գործընթացի համակարգման պատասխանատուներն են՝

1) Հայաստանի Հանրապետութան աշխատանքի և սոցիալական հարցերի նախա­րա­րությունը՝ որպես տուժողի նույնացման և աջակցության կազմակերպման իրավասու մարմին.

2) Հայաստանի Հանրապետութան ոստիկանությունը՝ որպես հետաքննություն իրականացնող և երեխայի պաշտպանությունն ապահովող իրավասու մարմին.

3) գործընկեր հասարակական կազմակերպությունը՝ որպես աջակցող և ժամա­նակա­վոր կացարանում կամ կացարանից դուրս երեխայի խնամքն ու սոցիալ-հոգե­բանական վերականգնումն ապահովող իրավասու մարմին:

50. Ուղղորդման մասնակիցներն են պետական (ներառյալ անկախ պետական մարմինները) և տարածքային կառավարման, տեղական ինքնակառավարման մարմին­ները՝ ի դեմս համապատասխան ստորաբաժանումների, դիվանագիտական կամ հյուպա­­տոսական ներկայացուցչությունները, «Մարդկանց թրաֆիքինգի և շահագործման ենթարկ­ված անձանց նույնացման և աջակցության մասին» Հայաստանի Հանրապետության օրենքի 13-րդ հոդվածի 1-ին կետով սահմանված այլ ֆիզիկական և իրավաբանական անձանց (այսուհետ՝ ուղղորդման մասնակիցներ):

51. Ուղղորդումն իրականացվում է երկու եղանակով՝

1) հայտնաբերողի կողմից իրավասու մարմիններից որևէ մեկին հնարավոր հանցա­գործության մասին տեղեկությունների փոխանցման.

2) երեխայի աջակցությունը և պաշտպանությունը կազմակերպելու նպատակով սույն կարգի 55-րդ կետով նախատեսված աջակցող կազմակերպություններ ուղղորդման:

52. Երեխայի նկատմամբ թրաֆիքինգի և շահագործման ենթադրյալ հանցա­գործու­թյան մասին տեղեկությունների փոխանցման, փոխանակման, երեխայի ուղղորդման ընթացքում իրավասու մարմինները համագործակցում են միմյանց, ինչպես նաև ուղղորդ­ման մասնակիցների հետ, մասնավորապես՝

1) նույնացման հանձնաժողովի հետ՝ որպես երեխային մարդկանց թրաֆիքինգի և շահագործման հատուկ կատեգորիայի զոհ ճանաչող և աջակցության իրավունք ընձեռող մարմին, ում իրավասու մարմինները տրամադրում են մարդկանց թրաֆիքինգի և շահա­գործման ենթարկված երեխաների նույնացման համար անհրաժեշտ տեղեկություններ.

2) Հայաստանի Հանրապետության տարածքային կառավարման և ենթակառուց­վածքների նախարարության հետ՝ ի դեմս՝

ա. Հայաստանի Հանրապետության մարզպետարանների և Երևանի քաղաքա­պետարանի ընտանիքի, կանանց և երեխաների իրավունքների պաշտպանության բաժին­ների հետ (համաձայնությամբ, այսուհետ՝ մարզպետարանների և Երևանի քաղաքա­պետարանի բաժիններ)՝ որպես տեղեկատվական աղբյուր և վարույթի իրականացման ընթացքում մասնագիտական օժանդակություն ցուցաբերող մարմին,

բ. խնամակալության և հոգաբարձության մարմինների հետ` որպես երեխայի նկատմամբ խնամակալի կամ հոգաբարձուի պարտականությունները ժամանակավոր կատարող ու նրա իրավունքների և օրինական շահերի պաշտպանությունը՝ ներառյալ ընտանիքում ապրելու և դաստիարակվելու իրավունքն ապահովող վարչական մարմին,

գ. Հայաստանի Հանրապետության մարզպետարանների, ինչպես նաև Երևանի քաղաքապետարանի, Գյումրու, Վանաձորի, Արարատի և Ջերմուկի համայնքապետարան-­ ների ղեկավարների աշխատակազմերի առանձնացված ստորաբաժանումների՝ սոցիա­լական աջակցության տարածքային գործակալությունների և սոցիալական աջակցության տարածքային բաժինների հետ (այսուհետ՝ տարածքային մարմին)՝ որպես կյանքի դժվարին իրավիճակում հայտնված երեխայի և նրա ընտանիքի պաշտպանությունն իրականացնող տարածքային մարմին,

դ. միգրացիոն ծառայության հետ՝ որպես Հայաստանի Հանրապետությունում ապաս­տան հայցող և փախստականի կարգավիճակ ստացած անձանց հետ աշխատելու իրավա­սություն ունեցող մարմին,

ե. երեխաներին շուրջօրյա կամ ժամանակավոր խնամք տրամադրող բնակչության սոցիալական պաշտպանության հաստատությունների հետ (մանկատուն, ճգնաժամային աջակցության կենտրոն, երեխաների խնամքի ցերեկային հաստատություն, հատուկ հանրակրթական ուսումնական հաստատություն) (այսուհետ՝ հաստատություն),

զ. Հայաստանի Հանրապետության արտաքին գործերի նախարարության հետ՝ որպես օտարերկրյա պետություններում Հայաստանի Հանրա­պետության քաղաքացիների շահերի պաշտպանությունն ապահովող մարմին,

է. Հայաստանի Հանրապետության քննչական կոմիտեի հետ՝ որպես նախաքննու­թյուն իրականացնող մարմին՝ երեխայի մասնակցությամբ քննչական գործողություններն արդյունավետ կազմակերպելու և երեխայի իրավունքներն ու օրինական շահերն ապահովելու համար,

ը. Հայաստանի Հանրապետության առողջապահական և աշխատանքի տեսչական մարմնի հետ՝ որպես մինչև 18 տարեկան անձանց աշխատանքային օրենսդրությամբ սահմանված երաշխիքների ապահովման նկատմամբ վերահսկողություն իրականացնող մարմին,

թ. Հայաստանի Հանրապետության մարդու իրավունքների պաշտպանի հետ՝ որպես «Երեխայի իրավունքների մասին» ՄԱԿ-ի՝ 1989 թվականի նոյեմբերի 20-ին ընդուն­ված կոնվենցիայի դրույթների կիրառության մշտադիտարկում, ինչպես նաև երեխաների իրավունքների խախտումների կանխարգելում և պաշտպանություն իրականացնող մարմին:

53. Երեխայի ուղղորդումն սկսվում է ուղղորդման մասնակիցների կողմից նրան հայտնաբերելու կամ հնարավոր հանցագործության մասին տեղեկություններ ստանալու պահից:

54. Տեղեկատվական հոսքերի ուղղությունները պայմանավորված են տեղեկա­տվու­թյան սկզբնաղբյուրներով՝

1) ուղղորդման մասնակիցները ձեռք բերած տեղեկությունները փոխանցում են իրավասու մարմիններին.

2) իրավասու մարմինները փոխանակվում են իրենց հայտնի դարձած տեղեկություն­­ներով, ինչպես նաև տրամադրում են այն նույնացման հանձնաժողովին:

55. Տեղեկությունների շրջանառմանը զուգահեռ երեխան ուղղորդվում է գործընկեր կազմակերպություն՝ օրենքով սահմանված աջակցություն ստանալու համար: Ելնելով գնա­հատված կարիքներից՝ օգնությունը կարող է տրամադրվել ժամանակավոր կացա­րանում, ընտանիքում կամ հաստատությունում:

56. Այն դեպքում, երբ հնարավոր չէ ապահովել երեխայի խնամքը կենսաբանական ընտանիքում և անհրաժեշտություն է առաջանում հստակեցնել նրա սոցիալական կարգա­վիճակը՝ այլընտրանքային խնամքի որևէ տեսակում կամ ժամանակավոր կացարանում, իսկ դրա անհնարինության դեպքում բնակչության սոցիալական պաշտպանության հաստա­տու­թյուններից մեկում խնամքը կազմակերպելու համար, նախարարությունը համա­գործակցում է սույն կարգի 52-րդ կետի 2-րդ ենթակետի «ա» և «բ**»** պարբերություներով և 52-րդ կետի 3-րդ ենթակետով սահմանված մարմինների և հաստատությունների հետ՝ ուղղորդման գործըն­թացն ապահովելու համար:

57. Եթե երեխան սովորում է հատուկ հանրակրթական ուսումնական հաստատու­թյունում, ապա նախարարությունը գրավոր տեղեկացնում է Հայաստանի Հանրա­պետու­թյան կրթության, գիտության, մշակույթի և սպորտի նախարարությանը՝ երեխային աջակցելու նպատակով գործընկեր հասարակական կազմակերպության ներգրավման մասին՝ կազմա­կերպության ներկայացուցչի մուտքը հաստատություն ապահովելու համար:

58. Հայաստանի Հանրապետության ոստիկանությունը հետաքննության ընթացքում համա­գործակցում է այլ իրավասու մարմինների և համագործակցող կողմերի հետ՝ երեխայի և նրա ընտանիքի մասին լրացուցիչ տեղեկություններ ստանալու, երեխայի հետ հաղոր­դակցվելու և հարցաքննությունը կազմակերպելու համար:

59. Հայաստանի Հանրապետության քննչական կոմիտեն օրենքով իրեն վերա­պահ­ված լիազորությունների շրջանակում որևէ քրեական գործով երեխայի թրաֆիքինգի կամ շահագործման դեպք հայտնաբերելիս՝ այդ տեղեկությունները ներկայացնում է նույնաց­ման հանձնաժողովին և, ըստ անհրաժեշտության, նախաքննության ընթացքում համա­գործակցում է երեխայի իրավունքների և օրինական շահերի պաշտպանությունն իրակա­նացնող մարմինների հետ:

60. Գործընկեր հասարակական կազմակերպությունն աջակցում է երեխային՝ նրա առաջնային կարիքները հոգալու կամ լիարժեք սոցիալական վերականգնումն ապա­հովելու և կրկնազոհացումից խուսափելու համար, ինչպես նաև համագործակցում է երեխայի կենսաբանական ընտանիքի, կամ խնամքն ստանձնած հաստատությունների, այլընտրանքային ծառայությունների հետ՝ մինչև նրա սոցիալ-հոգեբանական վերականգնումը:

61. Մարզպետարանների և Երևանի քաղաքապետարանի բաժինները (համաձայնու­թյամբ) իրականացնում են երեխայի նախանույնացումը և նախարարու­թյանը տեղեկացնում են դեպքի մասին**,** ինչպես նաև համագործակցում են իրավասու մարմին­ների, սոցիա­լական ծառայություն տրամադրող տարածքային մարմինների, համայնքային մարմին­ների հետ՝ երեխայի սոցիալական պայմանները, կարիքները, դժվարությունները և դրանից բխող սոցիալական պահանջմունքները գնահատելու և կյանքի դժվարին իրավիճակի հաղթահարմանն ուղղված միջոցներ ձեռնարկելու համար՝ ներառյալ դպրոցական տարիքի երեխաների հաշվառման համակարգումն ու վերահսկումը, նրանց ուսումնական հաս­տատություն ընդգրկման ապահովումը:

62. Տարածքային մարմինները, համագործակցելով իրավասու մարմինների հետ, վարում են սոցիալական դեպքը և գնահատում երեխայի սոցիալական կարիքները և Հայաստանի Հանրապետության կառավարության 2015 թվականի սեպտեմբերի 10-ի N 1061-Ն որոշմանN 1 հավելվածի 3-րդ կետի 14-րդ ենթակետի «ա**»** պարբերությամբ սահմանված կարգով կազմակերպում են երեխայի պաշտպանությանն ուղղված անհրաժեշտ միջոցա­ռումները:

63. Նույնացման հանձնաժողովը համագործակցում է իրավասու մարմինների, ուղղորդ­ման այլ մասնակիցների հետ՝ թրաֆիքինգի և շահագործման դեպքերի մասին ամբողջա­կան տեղեկություններ ստանալու, աջակցության գործընթացը կազմակերպելու, դրան հետևելու, յուրաքանչյուր դեպքը և ստեղծված իրավիճակը վերլուծելու, օրենքով սահման­ված կարգով գաղտնի փաստաթղթաշրջանառությունը կազմակերպելու և ապա­հովելու համար:

64. Խնամակալության և հոգաբարձության մարմիններն իրենց վերապահված լիազորությունների իրականացման ընթացքում, ելնելով երեխայի լավագույն շահից, համագործակցում են նրա խնամքն ստանձնած գործընկեր հասարակական կազմակերպու­թյան կամ հաստատության հետ՝ երեխայի՝ անվտանգ միջավայրում ապրելու և զար­գանալու իրավունքն ապահովելու համար:

65. Այն դեպքերում, երբ երեխայի լավագույն շահը պահանջում է նրա հրատապ մեկուսացումը, երեխան անմիջապես տեղափոխվում է ժամանակավոր կացարան: Գործողությունների օպերատիվ ընթացքն ապահովելու նպատակով տեղեկությունների փոխանցումը կարող է իրականացվել բանավոր տեղեկացման ընթացակարգով, մինչև պաշտոնական փաստաթղթաշրջանառության մեկնարկը:

66. Սույն կարգի 45-րդ կետով սահմանված հիմքով աջակցության գործընթացի դադարեցմամբ երեխայի ուղղորդումը համարվում է ավարտված:»:

2. Սույն որոշումն ուժի մեջ է մտնում պաշտոնական հրապարակման օրվան հաջորդող տասներորդ օրը:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՎԱՐՉԱՊԵՏ Ն. ՓԱՇԻՆՅԱՆ

2020 թ. հունիսի 23



Երևան